作者：李曾伯
词牌/韵律：贺新凉・贺新郎

paragraphs: 可恨经年别。
正安排、剖瓜植竹，拟酬佳节。
应为犁锄机杼懒，天遣阿香磨折。
翻一饷、廉纤凄切。
寂寞金针红线女，枉玉箫、吹断秦楼月。
清漏静，楚天阔。
东皋且愿三农悦。
任从渠、鹊桥蛛网，一番虚设。
挽取天河聊为我，尽洗西风残热。
休懊恼、云生巫峡。
底用乞灵求太巧，看世人、弄巧多成拙。
姑止酒，命茶啜。